Document ID: 32011R0656

A BIZOTTSÁG 656/2011/EU RENDELETE
(2011. július 7.)
a peszticidekre vonatkozó statisztikákról szóló 1185/2009/EK európai parlamenti és tanácsi rendeletnek a fogalommeghatározások és a hatóanyag-jegyzék tekintetében történő végrehajtásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a peszticidekre vonatkozó statisztikákról szóló, 2009. november 25-i 1185/2009/EK európai parlamenti és tanácsi rendeletre (1) és különösen annak 5. cikke (2) és (3) bekezdésére,
mivel:
(1)
Az 1185/2009/EK rendelet létrehozta a peszticidek értékesítésére és felhasználására vonatkozó összehasonlítható európai statisztikák előállításának új keretét.
(2)
Az 1185/2009/EK rendelet 5. cikke (2) bekezdésének megfelelően el kell fogadni az említett rendelet II. mellékletének 2. szakaszában szereplő „kezelt terület” fogalmának meghatározását, mivel azt az összehasonlíthatóság érdekében egységen kell értelmezni és alkalmazni az Unió egészében.
(3)
Az 1185/2009/EK rendelet 5. cikke (3) bekezdésének megfelelően a Bizottság rendszeresen, de legalább ötévente kiigazítja a III. mellékletben meghatározott, nyilvántartásba foglalandó anyagok jegyzékét és azok termékkategóriák és kémiai osztályok szerinti besorolását. Mivel az említett rendelet mellékletében szereplő jegyzék legutóbb 2006-ban lett frissítve, el kell végezni annak frissítését a 2010-2015 időszakra.
(4)
Az anyagok nagy száma, és a vegyületek és besorolások helyes meghatározásának bonyolultsága miatt a nemzeti statisztikai hatóságok nehézségekbe ütköztek a használatra és a forgalomba hozatalra vonatkozó információgyűjtés megfelelő eszközeinek kialakítása során. A jegyzéken ezért csak olyan anyagot célszerű szerepeltetni, amelyet a vegyületek vagy peszticidek nyilvántartásával foglalkozó nemzetközileg elismert két legnagyobb intézmény, a Chemical Abstracts Service of the American Chemical Society (CAS) és a Collaborative International Pesticides Analytical Council (CIPAC) egyike vagy mindegyike azonosító számmal látott el.
(5)
Az e rendeletben előírt intézkedések összhangban vannak az Európai Statisztikai Rendszer Bizottságának véleményével,
ELFOGADTA EZT A RENDELETET:
1. cikk
Az 1185/2009/EK rendelet II. mellékletének 2. szakaszában említett „kezelt terület”: az a kezelt alapterület, amely meghatározás szerint „annak a növénynek a fizikai területe, amelyet egy adott hatóanyaggal legalább egyszer kezeltek, függetlenül a kijuttatások számától”.
2. cikk
Az 1185/2009/EK rendelet III. melléklete helyébe e rendelet melléklete lép.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. július 7-én.

Labels: 12
19
6